李仁甫和予如字韻詩再用韻寄之
作者：晁公遡
朝代：宋

paragraphs: 神州久陸沈，遂作蛇豕墟。
諸公頗憤激，日上平邊書。
覽書帝震怒，欲下雷霆誅。
金城築三洲，戈船浮五湖。
要令境土復，再似祖宗初。
誰其爲民言，世獨無郇模。
師克非在衆，正當戒不虞。
討論惟甲兵，此豈戰所須。
代思伊尹相，語憶皋陶都。
皮亡毛安附，體肆心自舒。
正宜詢褐父，難以訪綺襦。
君今幸得用，出駕班輪車。
爲民盍盡言，軒冕真塊蘇。
區區但投劾，何貴於爲儒。
春秋置桉上，開卷一軒渠。
儻能遵伯禽，焉在獲僑如。